Helle Sjelle (KF), 2004-04-27:
I dag debatterer vi endnu en gang det system og de redskaber, der skal sikre alle børn i Danmark en solid, udviklende og ikke mindst kompetencegivende uddannelse.
Det er et helt centralt og, som det har vist sig, ofte også kontroversielt emne i samfundsdebatten.
I dag drejer det sig om uddannelse af lærerne og pædagogerne.
Også de vil naturligvis komme til at opleve de øgede krav om faglighed, der følger af bl.a. folkeskolereformen.
I fremtiden vil kravene blive endnu større.
Ændringerne af de to uddannelser er af allerstørste betydning for børnenes fremtid og dermed hele samfundets udvikling.
Vi er derfor glade for, at vi med redegørelsesdebatten i dag for alvor tager hul på debatten om fremtidens pædagog- og læreruddannelse.
Det vigtigste for os er i den forbindelse, at vi får skabt to uddannelser, hvor der er en god sammenhæng mellem det, de studerende lærer, og den virkelighed og de krav, som de møder bagefter.
Den skal styrkes i begge uddannelser.
Med hensyn til pædagoguddannelsen ønsker vi en uddannelse, der giver fagligt stærke pædagoger med kompetence til at løfte de opgaver, som fremtidens udvikling kræver.
Det handler først og fremmest om, at fagligheden skal styrkes.
De studerende skal bl.a. have en bedre mulighed for at målrette deres uddannelser mod bestemte arbejdsfunktioner eller arbejdsområder. Der skal være en større grad af ensartethed mellem de mange udbudssteder.
Praktikkens
uddannelsesmæssige
kvalitet skal styrkes ved, at den bliver SU-finansieret frem for at være lønnet, og endelig skal der ske en opstramning af adgangsniveau og deltagelsespligt.
Men jeg vil gerne understrege, at kommer der yderligere elementer frem i debatten her efterfølgende, som kan være med til at styrke uddannelsen, så drøfter vi gerne de elementer. Med hensyn til læreruddannelsen er det for vi Konservative afgørende, at uddannelsen er i overensstemmelse med de kvalifikationskrav, fremtidens folkeskole stiller til fremtidens lærere.
Intentionerne i folkeskoleaftalen kan kun realiseres fuldt ud, hvis lærerne er godt rustet og i stand til at møde de nye udfordringer, folkeskolen til stadighed byder på.
Ligesom i pædagoguddannelsen skal fagligheden naturligvis styrkes.
Det handler om, at der skal være en større sammenhæng mellem folkeskolens behov og de studerendes valg af linjefag, noget, vi i Det Konservative Folkeparti gerne vil være med til at drøfte, så det i højere grad bliver sikret, at det, de studerende lærer, også er det, de kommer til at undervise i.
I den forbindelse vil jeg gerne slå fast, at det for os er kardinalpunktet, at fagligheden styrkes, og at så mange elever som muligt bliver undervist af lærere med linjefagsbaggrund.
Ud over ændringerne med hensyn til linjefagene handler fornyelsen af læreruddannelsen om en opstramning af deltagelsespligten, et skærpet indgangsniveau til linjefagene, indførelse af obligatorisk grunduddannelse i dansk og ikke mindst en styrkelse af specialpædagogikken i de pædagogiske fag i uddannelsen.
Med hensyn til det sidste ser vi i Det Konservative Folkeparti gerne, at der i specialpædagogikken i højere grad er fokus på at give lærerne de redskaber, de har brug for for at håndtere ikke bare de svage børn, men også de godt begavede børn; alt i alt ændringer, som efter vores opfattelse er med til at sikre en bedre læreruddannelse.
Afslutningsvis vil jeg sige, at vi i Det Konservative Folkeparti ser frem til en spændende og forhåbentlig meget konstruktiv debat om de to uddannelser, som efter vores opfattelse har meget stor betydning for fremtidssikringen af Danmarks placering blandt verdens førende videns- og vækstsamfund.